Narodna skupština
20101012

SNS je podnela niz amandmana koji se odnose na finansiranje Direktorata. S obzirom na dosadašnje loše iskustvo, pokušali smo da ovaj predlog zakona na neki način ispravimo i uskladimo sa zakonskom regulativom. Ono što je najveći problem, kada je u pitanju član 241, a odnosi se na finansiranje Direktorata, jeste to što nije u dovoljnoj meri uvažena činjenica, odnosno Zakon o javnima agencijama, s obzirom da usluge Direktorata moraju da budu usklađene sa tim zakonom i bilo je neophodno da se unese i ovaj član, kada je u pitanju finansiranje Direktorata. Ono što nam isto tako smeta, to su tarife koje se odnose na unapređenje vazdušnom saobraćaja, ono što se ubira od putnika, od prtljaga koji se preveze. Plašimo se, kao što malopre rekoh, zahvaljujući dosadašnjem ponašanju Direktorata, da ta sredstva ne budu iskorišćena namenski, a jako je važno da ona budu namenski iskorišćena zbog značaja razvoja saobraćaja. Zbog toga smo ovim članom predložili da kontrolu nad tim sredstvima ima Vlada, da se ona strogo namenski koriste, a ne da se tek tako olako prepusti Direktoratu.